Elzė Gudavičiūtė

Elzė Gudavičiūtė (g. 1984 m. lapkričio 18 d. Vilniuje) – teatro ir kino aktorė.

Biografija 
2004–2005 metais gyveno Vokietijoje, kur lankė aktorinės improvizacijos, kūno kalbos kursus ir seminarus Štutgarto „Forum" teatre. 2004–2009 m. baigė bakalauro, 2009–2011 m. – magistro studijas Lietuvos muzikos ir teatro akademijoje (Kurso vad. Gintaras Varnas, dėst. Viktorija Kuodytė, Arūnas Sakalauskas). 2013–2017 m. Lietuvos muzikos ir teatro akademijos Teatro ir kino fakulteto Vaidybos ir režisūros katedros doktorantė (Vadovai: prof. Jonas Vaitkus, prof. dr. Ramunė Marcinkevičiūtė). 2014 metais pelnė  Lietuvos mokslo tarybos (LMT) doktoranto stipendijas už mokslo pasiekimus. Tiriamajame meno doktorantūros darbe „Gintaro Varno teatro meninės tendencijos ir kūrybos principai: 2005–2015 m.“ analizuoja Lietuvos teatro teatro meninę raidą, iškelia esminius režisieriaus kūrybos principus, tiria kūrybinį braižą, nagrinėja pedagoginę specifiką bei reikalavimus aktoriams.

Laisvai moka vokiečių, gerai anglų ir rusų kalbas, turi graikų, italų bei prancūzų k. pagrindus. Turi šokio, šaudymo įgūdžius.

Kūryba 

Nuo 2007 m. kuria vaidmenis įvairiuose teatruose, nuo 2008 m. – Gintaro Varno teatre „Utopia“, dalyvauja trupės „No Theatre“ judėjime. Nuo 2007 m. dalyvauja įvairiuose teatro festivaliuose, seminaruose, stažuotėse Europoje. Nuo 2013 m. LNDT aktorė. Greta teatro taip pat kuria vaidmenis kine. Jos filmografijoje – filmai „Man septyniolika“ (2007, rež. Romas Zabarauskas), „Miegančių drugelių tvirtovė“ (2011, rež. Algimantas Puipa).

2012 m. E. Gudavičiūtei įteiktas „Auksinis scenos kryžius“ kaip geriausiai antraplanio vaidmens aktorei už Zaros vaidmenį spektaklyje „Apsivalymas“ (Kauno valstybinis dramos teatras) bei Olgos vaidmenį spektaklyje „Išvarymas“ (Nacionalinis dramos teatras).

Vaidmenys 
Svarbesnieji vaidmenys teatre

 2013 m. Daisy St. Patience. Ch. Palahniuk. Nematomi monstrai. Režisierius V. Bareikis. No Theatre
 2013 m. No awards. Režisierius V. Bareikis. No Theatre
 2013 m. Bakchantė. Euripidas. Bakchantės. Režisierius G. Varnas. LNDT
 2013 m. Dani. E. Palmetshofer. Hamletas mirė. Gravitacijos nėra. Režisierius P. Ignatavičius. LNDT
 2012 m. Marija, Ofelija. I. Stundžytė. Ofelijos. Režisierė I. Stundžytė. Teatras „Atviras ratas“
 2012 m. Marla Singer. Ch. Palahniukas. Kovos klubas. Režisierius V. Bareikis. Jaunimo teatras
 2012 m. Tereza, Burtininkė. G. Apolineras. Teiresijo krūtys. Režisierius G. Varnas. Teatras „LĖLĖ“
 2011 m. Olga. M. Ivaškevičius. Išvarymas. Režisierius O. Koršunovas. LNDT
 2011 m. Zara. S. Oksanen. Apsivalymas. Režisierius J. Jurašas. KVDT
 2011 m. Shigeko Kubota. V. Bareikis. Mr. Fluxus arba šarlatanai. Režisierius V. Bareikis. No Theatre
 2011 m. Madlein. A. Morgan. Mažutis dinamitas. Režisierius G. Varnas. KVDT
 2010 m. Aktorė Raselė. V. Bareikis. Telefonų knyga. Režisierius V. Bareikis. No Theatre
 2010 m. Džiuljeta, Antroji dama. F.G. Lorca. Publika. Režisierius G. Varnas. Teatras „Utopia“
 2010 m. Miestietė. Meilė ir mirtis Veronoje. Režisierius A. Giniotis. Keistuolių teatras
 2009 m. Tango šokėja. No concert. Režisierius V. Bareikis. No Theatre
 2009 m. Elena, Bjanka, Laumė. Šekspyriada. Režisierius G. Varnas. Jaunimo teatras
 2008 m. Teatro sargė Vida, Zylė. G. Varnas. Dekalogas. Režisierius G. Varnas. Teatras „Utopia“
 2008 m. C. Monteverdi. Tankredžio ir Klorindos dvikova, Nedėkingųjų šokis. Režisierius G. Varnas. „Utopia“
 2007 m. Mažoji Medėja. S. Osten. Medėjos vaikai. Režisierius A. Gluskinas. KVDT
 2007 m. Olga Bachurina. G. Varnas, G. Labanauskaitė. Žvaigždžių kruša. Režisierius G. Varnas. KVDT

Apdovanojimai 
 Geriausia antro plano aktorė, 2012 m. „Sidabrinė gervė“ – už vaidmenį filme „Miegančių drugelių tvirtovė“ (kartu su Giedre Giedraityte ir Migle Polikevičiūte)
 2012 m. Auksinis scenos kryžius už Zaros vaidmenį J. Jurašo spektaklyje „Apsivalymas" (KVDT) bei Olgos vaidmenį Oskaro Koršunovo spektaklyje „Išvarymas“ (LNDT)

Nominacijos 
 2011 m. Auksinio scenos kryžiaus nominacija – už Džiuljetos vaidmenį G. Varno spektaklyje „Publika" (Teatras „Utopia“)

Šaltiniai

Nuorodos 
 Interviu su trečiąja jauna filmo „Miegančių drugelių tvirtovė“ aktore
 Prisistatymas (Schauspielagentur „more than actors“, vokiečių k.)
 Elzė Gudavičiūtė: „Geschwister“ (Filme „Brolis ir sesuo“, vokiečių k.)
 IMDb profilis

Lietuvos aktoriai